CELEX: 32018D1803
Language: hu
Date: 2018-11-20 00:00:00
Title: A Bizottság (EU) 2018/1803 végrehajtási határozata (2018. november 20.) az (EU) 2015/847 európai parlamenti és tanácsi rendelet alapján Franciaországnak a Saint-Barthélemy-vel, Saint-Pierre és Miquelonnal, Új-Kaledóniával, Francia Polinéziával, valamint Wallis és Futunával a Franciaország és e területek közötti pénzátutalások Franciaországon belüli pénzátutalásként való kezeléséről szóló megállapodás megkötésére történő felhatalmazásáról (az értesítés a C(2018) 7434. számú dokumentummal történt)

22.11.2018   
               
               
                  HU
               
               
                  Az Európai Unió Hivatalos Lapja
               
               
                  L 296/35
               
            
         A BIZOTTSÁG (EU) 2018/1803 VÉGREHAJTÁSI HATÁROZATA
         (2018. november 20.)
         az (EU) 2015/847 európai parlamenti és tanácsi rendelet alapján Franciaországnak a Saint-Barthélemy-vel, Saint-Pierre és Miquelonnal, Új-Kaledóniával, Francia Polinéziával, valamint Wallis és Futunával a Franciaország és e területek közötti pénzátutalások Franciaországon belüli pénzátutalásként való kezeléséről szóló megállapodás megkötésére történő felhatalmazásáról
         
            
               (az értesítés a C(2018) 7434. számú dokumentummal történt)
            
         
         (Csak a francia nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         Tekintettel a pénzátutalásokat kísérő adatokról és az 1781/2006/EK rendelet hatályon kívül helyezéséről szóló, 2015. május 20-i (EU) 2015/847 európai parlamenti és tanácsi rendeletre (1) és különösen annak 24. cikkére,
         Tekintettel a Franciaország által az (EU) 2015/847 rendelet 24. cikke alapján benyújtott kérelemre,
         mivel:
         
                     (1)
                  
                  
                     A 2009/853/EK bizottsági határozat (2) eltérést engedélyezett Franciaország számára a Saint-Pierre és Miquelon, Mayotte, Új-Kaledónia, Francia Polinézia, valamint Wallis és Futuna és Franciaország közötti pénzátutalások vonatkozásában.
                  
               
                     (2)
                  
                  
                     2017. március 24-én Franciaország a Saint-Barthélemy, Saint-Pierre és Miquelon, Új-Kaledónia, Francia Polinézia, illetve Wallis és Futuna és Franciaország közötti pénzátutalások vonatkozásában az (EU) 2015/847 rendelet 24. cikkének alkalmazásával kapcsolatos eltérés megújítását kérelmezte.
                  
               
                     (3)
                  
                  
                     A 2009/853/EK határozat hatálya alá tartozó francia tengerentúli területek nem azonosak az eltérés megújítására irányuló kérelemben szereplőkkel. Tehát Franciaország kérelme az (EU) 2015/847 rendelet 24. cikke (1) bekezdésének hatálya alá tartozik.
                  
               
                     (4)
                  
                  
                     Az (EU) 2015/847 rendelet 24. cikkének (3) bekezdésével összhangban Saint-Barthélemy, a Saint-Pierre és Miquelon, Új-Kaledónia, Francia Polinézia, valamint Wallis és Futuna és Franciaország között történő pénzátutalásokat 2017. március 24-től átmenetileg Franciaországon belüli pénzátutalásokként kezelik.
                  
               
                     (5)
                  
                  
                     A tagállamokat a pénzmosás és a terrorizmus finanszírozása megelőzésével foglalkozó bizottság írásbeli eljárása keretében 2018. május 25-én arról tájékoztatták, hogy a Bizottság úgy véli, megkapta a Franciaország által benyújtott kérelem elbírálásához szükséges valamennyi információt.
                  
               
                     (6)
                  
                  
                     Saint-Barthélemy Unióval kapcsolatos jogállása megváltozott – az 528/2012/EU tanácsi határozat (3) értelmében az Unióval társult tengerentúli országgá és területté vált. Az Európai Unió és a Francia Köztársaság közötti, 2011. július 12-i monetáris megállapodás (4) értelmében Saint-Barthélemy Franciaország valutaövezetéhez tartozik, és e területen az euro törvényes fizetőeszköznek minősül.
                  
               
                     (7)
                  
                  
                     Mayotte Unióval kapcsolatos jogállása megváltozott – a 2014/162/EU tanácsi határozat (5) értelmében francia tengerentúli megyévé és az Unió legkülső régióinak egyikévé vált. Mayotte-ot tehát nem szükséges e határozat hatálya alá vonni.
                  
               
                     (8)
                  
                  
                     A Szerződés 349. cikke szerinti meghatározás alapján Saint-Pierre és Miquelon, Új-Kaledónia, Francia Polinézia, valamint Wallis és Futuna az Unió területén kívül eső területek. Mindazonáltal Saint-Pierre és Miquelon az 1999/95/EK tanácsi határozat (6) alapján, Új-Kaledónia, Francia Polinézia, valamint Wallis és Futuna pedig az Európai Unió működéséről szóló szerződés Franciaországról szóló 18. jegyzőkönyve alapján Franciaország valutaövezetéhez tartozik, és a felsorolt összes területen az euro törvényes fizetőeszköznek minősül.
                  
               
                     (9)
                  
                  
                     Saint-Barthélemy, Saint-Pierre és Miquelon, Új-Kaledónia, Francia Polinézia, valamint Wallis és Futuna tehát megfelel az (EU) 2015/847 rendelet 24. cikke (1) bekezdése második albekezdésének a) pontjában meghatározott kritériumnak.
                  
               
                     (10)
                  
                  
                     A Saint-Barthélemy, Saint-Pierre és Miquelon, Új-Kaledónia, Francia Polinézia, valamint Wallis és Futuna területén található fizetési szolgáltatók közvetlenül részt vesznek Franciaország fizetési és elszámolási rendszereiben, azaz vagy a CORE, vagy a Target2–Banque de France rendszerben. Tehát megfelelnek az (EU) 2015/847 rendelet 24. cikke (1) bekezdése második albekezdésének b) pontjában meghatározott kritériumnak.
                  
               
                     (11)
                  
                  
                     Ahhoz, hogy az uniós rendeletek alkalmazandók legyenek Saint-Barthélemy-re, Saint-Pierre és Miquelonra, Új-Kaledóniára, Francia Polinéziára, valamint Wallis és Futunára, Franciaországnak erre vonatkozó külön jogszabályokat kell elfogadnia. A Franciaország által 2016. december 1-jén elfogadott 2016-1635. sz. rendelet és különösen annak 18. és 19. cikke biztosítja, hogy e területek az (EU) 2015/847 rendelet rendelkezéseinek megfelelő rendelkezéseket építettek be saját jogrendjükbe.
                  
               
                     (12)
                  
                  
                     Következésképpen Saint-Barthélemy, Saint-Pierre és Miquelon, Új-Kaledónia, Francia Polinézia, valamint Wallis és Futuna elfogadta az (EU) 2015/847 rendeletben megállapított szabályoknak megfelelő szabályokat, és fizetési szolgáltatóiktól megkövetelik ezen szabályok alkalmazását, ezzel teljesítve a rendelet 24. cikke (1) bekezdése második albekezdésének c) pontjában meghatározott feltételt.
                  
               
                     (13)
                  
                  
                     Ezért helyénvaló Franciaország számára engedélyezni a kért eltérést.
                  
               
                     (14)
                  
                  
                     Az e határozatban előírt intézkedések összhangban vannak a pénzmosás és a terrorizmus finanszírozása megelőzésével foglalkozó bizottság véleményével.
                  
               ELFOGADTA EZT A HATÁROZATOT:
         
            1. cikk
            Franciaország felhatalmazást kap a Saint-Barthélemy-vel, Saint-Pierre és Miquelonnal, Új-Kaledóniával, Francia Polinéziával, valamint Wallis és Futunával való megállapodások külön-külön történő megkötésére abból a célból, hogy a Franciaország és a felsorolt területek bármelyike közötti pénzátutalásokat az (EU) 2015/847 rendelet alkalmazásában Franciaországon belüli pénzátutalásként kezeljék.
         
         
            2. cikk
            A 2009/853/EK határozat hatályát veszti.
         
         
            3. cikk
            Ennek a határozatnak a Francia Köztársaság a címzettje.
         
         
            Kelt Brüsszelben, 2018. november 20-án.
            
               
                  a Bizottság részéről
               
               Věra JOUROVÁ
               
                  a Bizottság tagja
               
            
         
         
            (1)  HL L 141., 2015.6.5., 1. o.
         
         
            (2)  A Bizottság 2009/853/EK határozata (2009. november 26.) az 1781/2006/EK európai parlamenti és tanácsi rendelet alapján Franciaországnak a Saint-Pierre és Miquelonnal, Mayotte-tal, Új-Kaledóniával, Francia Polinéziával, valamint Wallis és Futunával a Franciaország és e területek közötti pénzátutalások Franciaországon belüli pénzátutalásként való kezeléséről szóló megállapodás megkötésére történő felhatalmazásáról (HL L 312., 2009.11.27., 71. o.).
         
            (3)  A Tanács 528/2012/EU határozata (2012. szeptember 24.) az Európai Közösség és a tengerentúli országok és területek társulásáról szóló 2001/822/EK határozat (tengerentúli társulási határozat) módosításáról (HL L 264., 2012.9.29., 1. o.).
         
            (4)  Monetáris megállapodás az Európai Unió és Francia Köztársaság között, Saint-Barthélemy európai uniós jogállásának megváltozását követően, az eurónak Saint-Barthélemy-n való megőrzéséről (HL L 189., 2011.7.20., 3. o.).
         
            (5)  A Tanács 2014/162/EU határozata (2014. március 11.) a 2004/162/EK határozatnak 2014. január 1-jétől Mayotte-ra történő alkalmazása tekintetében történő módosításáról (HL L 89., 2014.3.25., 3. o.).
         
            (6)  HL L 30., 1999.2.4., 29. o.